Komisijos sprendimas
2004 m. vasario 20 d.
nustatantis reikalavimus pateikti informaciją apie planus ar programas, kurių reikalaujama pagal Tarybos direktyvą 96/62/EB, kiek tai susiję su tam tikrų teršalų aplinkos ore ribinėmis vertėmis
(pranešta dokumentu Nr. C(2004) 491)
(tekstas svarbus EEE)
(2004/224/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. rugsėjo 27 d. Tarybos direktyvą 96/62/EB dėl aplinkos oro kokybės vertinimo ir valdymo [1], ypač į jos 12 straipsnio 1 dalį,
kadangi:
(1) Remiantis Direktyvos 96/62/EB 8 straipsnio 3 dalimi, planai arba programos pasiekti ribinėms vertėms, nustatytoms 1999 m. balandžio 22 d. Tarybos direktyvoje 1999/30/EB dėl sieros dioksido, azoto dioksido, azoto oksidų, kietųjų dalelių ir švino ribinių verčių aplinkos ore [2] ir 2000 m. lapkričio 16 d. Europos Parlamento ir Tarybos direktyvoje 2000/69/EB dėl benzeno ir anglies monoksido aplinkos ore ribinių verčių [3], turi būti paruošti toms valstybių narių zonoms ir aglomeracijoms, kuriose vieno arba kelių teršalų lygis yra aukštesnis už ribinę vertę kartu su leistinu nukrypimo dydžiu. Šiuose planuose ir programose turi būti pateikta bent Direktyvos 96/62/EB IV priede išvardyta informacija. Komisija turi reguliariai tikrinti, kaip įgyvendinami tokie planai ar programos.
(2) Remiantis Direktyvos 96/62/EB 11 straipsniu, valstybės narės kasmet turi siųsti Komisijai savo planus ir programas.
(3) Programos ir planai rengiami pagal specialius valstybių narių administracinius reikalavimus, todėl Komisijai pateikta informacija turėtų būti suderinta ir susisteminta šiame sprendime pateiktų išsamių reikalavimų nustatyta tvarka.
(4) Šiame sprendime numatytos priemonės atitinka Direktyvos 96/62/EB 12 straipsniu įsteigto Komiteto nuomonę,
PRIĖMĖ ŠĮ SPRENDIMĄ:
1 straipsnis
Pateikiant informaciją apie planus arba programas, nurodytas Direktyvos 96/62/EB 8 straipsnio 3 dalyje, kaip to reikalaujama pagal 11 straipsnio 1 dalies a punkto iii papunktį, atsižvelgiant į ribines vertes, nustatytas Direktyvomis 1999/30/EB ir 2000/69/EB, valstybės narės pateikia informaciją laikydamosi sistemos, nustatytos šio sprendimo priede.
Komisijos prašymu, jai pateikiami pilni planai ir programos.
2 straipsnis
Šis sprendimas skirtas valstybėms narėms.
Priimta Briuselyje, 2004 m. vasario 20 d.